Diit 104
Dit kɛ kui̱ Kuɔth in la cääk ɣɔaa
1
Liak Kuoth Nhial, lö tieeydä.
Lö Kuoth Nhial ni Kuothdä
ji̱n di̱tdi ɛlɔ̱ŋ.
Ji̱n ci rɔ rony kɛ luth kɛnɛ buɔ̱m,
2
ci rɔ rith kɛ buay
ce̱tdɛ nikɛ bi̱i̱.
Kä ji̱n ci pua̱a̱r yiath piny
ce̱tnikɛ kɛmɛ,
3
kä ji̱n ci duelu
la̱t wi̱i̱ pi̱i̱ni,
kä ci pua̱a̱r jakä thurbilu,
kä la jäli ni rɛy jiɔam.
4
Kä ci jiɔam jak kä jääkdu,
kä ci lew mac jak kä läätdu.
5
Kä ji̱n ci piny la̱th ni guäthdɛ,
kɛ ɣöö thilɛ mi bi jɛ
lɛ wany.
6
Kä ji̱n ci jɛ kum kɛ pi̱w
ce̱tkɛ bi̱i̱,
kä cuŋ pi̱w ni wi̱i̱
päämni nhial.
7
Kä mɔ ci pi̱w la̱t ruacɔ
la barkɛ rɔ̱,
kä mɔ ca jɔwdu liŋɔ la
ŋɔackɛ jɛ nikɛ wuɔ̱ɔ̱r.
8
La lo̱nykɛ wuɔ̱thni päämni
lo̱nykɛ piny rɛy löli,
wäkɛ guäth in ci mɛk
kɛ kui̱diɛn.
9
Kä ji̱n ci ke̱y la̱t mi
/ci kɛn ɛ bi bäl,
kɛ ɣöö /cikɛ piny bilɛ nyɔk
kɛ thia̱ŋ.
10
Kä ci pi̱w cu jakä lo̱nykɛ
rɛy täpni,
la lo̱nykɛ kɛ kam päämni.
11
Moc kɛn ley dɔaar diaal
kɛ pi̱ ma̱th,
ala muɔ̱li dɔaar rɛwdiɛn
cua̱ thuuk thi̱n.
12
La lät diit duëlkiɛn
gëëkni pi̱i̱ni,
bikɛ diit cu kɛt kɛ tɛ̈th
lɔaac kari jiɛn.
13
La waci pääm dueelu ni nhial,
ci piny ro̱ŋ kɛ tin diaal
tin ci la̱t.
14
Ci juaac jakä pith kɛ kui̱ ɣɔ̱ɔ̱k,
kɛnɛ juaac ti bi raan
kɛ pith,
kɛ ɣöö bɛ rɔɔdɛ jëk mi̱eth muun,
15
kɛnɛ kɔaŋ mi bi raan moc
kɛ tɛ̈th lɔaac,
kɛ liɛɛth mi bi jɛ moc
puath pua̱a̱ny,
kɛnɛ mi̱eth mi bi jɛ moc
kɛ buɔ̱m pua̱a̱ny.
16
Kɛn jiɛn Kuɔth Nhial
cakɛ wac agɔaa,
kɛn jiɛn luɔ̱ɔ̱ri rööl
Lɛ-ba-nɔn tëë cɛ pith.
17
Kä lät diit duëlkiɛn thi̱n kä
lät ŋökni duëlkiɛn kari
jiɛn luiiyni.
18
Kä cieŋ de̱t dɔaar wuɔ̱thni
päämni tin ba̱r ba̱a̱r,
kä kɔ̱a̱k pa̱a̱m ɛ gua̱a̱th tɔ̱wä
kunnyikaaŋni.
19
Curi pay cak kɛ ɣöö
bɛ päth da̱a̱k,
kä ŋäc cäŋ gua̱a̱th in
bɛ kony thi̱n.
20
Curi muth cak min ci cua̱ wäär,
la ley dɔaar diaal cua bä
raar rɛy ruɔ̱ɔ̱p.
21
Kä la loony cua bur
min käk kɛ,
görkɛ mi̱ethdiɛn kä Kuoth.
22
Kä mɔ ci cäŋ käny ɔ,
la kɛn cua loc ruup,
bikɛ wä tɔ̱ɔ̱c ɣo̱tnikiɛn.
23
Kä la wä raan lätnikɛ,
kä bɛ lät amäni thiaŋ.
24
Aɣ Kuoth Nhial lätku
ŋuankɛ ɛlɔ̱ŋ!
Cikɛ la̱t kɛn diaal kɛ pɛl,
ci piny thia̱a̱ŋ kɛ tin ci cak.
25
Kä tha̱a̱ŋi mi ɛ bäpdiit di̱tdɛ
kä /ca pekdɛ nɛn,
kä thiäŋɛ kɛ ŋɔak ti
/ca dëë luäŋ kɛ kuën,
ŋɔak ti tëk, ti di̱t
kɛnɛ tin tɔatni.
26
Kä jäl babuuri thi̱n,
kɛnɛ nyaŋ in di̱i̱t in ci cak
kɛ ɣöö bɛ cieŋ rɛydɛ.
27
Kɛn ti diaal ti̱ti̱ guɛckɛ ni ji̱,
kɛ ɣöö bikɛ moc mi̱eth
kɛ gua̱a̱thdɛ.
28
Kä mi cikɛ ka̱m mi̱eth,
la cam kɛ jɛ,
kä mɔ cikɛ lëp tetku mɔ
la ro̱ŋkɛ kɛ ŋɔak
diaal ti gɔw.
29
Kä mɔ ci jiɛɛn kä kɛ mɔ,
lakɛ cua̱ dual,
kä mɔ ci yiëëdiɛn woc ɔ,
la li̱wkɛ, kä bikɛ loc tuur.
30
Kä mɔ ci yiëëdu jäkä kɛ mɔ,
la kɛn cua nɛy ti ca cak,
kä la nyɔki piny
kɛ loc gɔɔyädɛ.
31
A buay Kuɔth Nhial te thi̱n
amäni cäŋ kɛl,
kä a lɔc Kuoth Nhial tɛth
kɛ lätkɛ,
32
la guicɛ wi̱c muɔ̱ɔ̱n bɛ cu lath,
kä mi cɛ pääm thiap
lakɛ cua kɛŋ kɛ tol.
33
Ɣän bä Kuoth Nhial puany kɛ
diit min ŋuɔtdä teekä,
bä Kuothdä puany kɛ diit kɛ
gua̱a̱th in ta̱a̱ te̱e̱kä.
34
Ci lɔcdɛ mal tɛɛth kɛ ditdä
ce̱tkɛ mi tɛth lɔcdä,
kɛ Kuoth Nhial ɛ.
35
A ji̱ dueeri da̱kɛ wi̱i̱ muɔ̱ɔ̱n,
kä ɛ ji̱ nyuɔɔni ku riaw.
Liak Kuoth Nhial lö tieeydä.
Puɔnyni Kuoth Nhial!
